KAMENYA NA NDIGIRI
Rĩu ndiũĩ kana nĩ ũkũririkana cia mũndũ ũrĩa wagũrĩte ndigiri kũũrĩa Warubaga.
Ndigiri cia Warubaga nĩ ciyũĩkaine kũruta wĩra na kĩyo ona gũkua mĩrigo mĩingĩ ota bikabu ng’ima. Ciarika kumĩria mboga na matharũ ona kana waru kuma mĩgũnda-inĩ iroretie barabara-inĩ harĩa marori mabokagĩrwo, itiĩhũgũraga. Cio cigĩrĩre mĩrigo, ũmĩcamũre kĩboko na ũmĩĩre na kũrĩa ĩguthiĩ na ũkũmĩkora hau ĩgwetereire ĩkinyire tene na thĩ yahora. Bata no ũmĩhe karati ĩgagĩikĩria ĩgacoka wĩra-inĩ.
Mũtũmia wetagwo Mũkami wa Wang’ombe aarĩ na ndigiri igĩrĩ ciatwaraga iria nginya ndĩri ciĩ ciiki. Ciohagĩrĩrwo ndoo igĩrĩ igĩrĩ cia ngereni ikũmi ikeerwo ‘Ndĩri!’ igakũũra irorete kinya ndĩri ta handũ ha mairũ inya. Ciakinya hau mũgũri wa iria akohora mĩtũngi, akonoria iria, akoherera mĩtũngi mĩtheri ndigiri agaciĩra ‘Mũciĩ!’. Ndigiri iria ikahũndũka irorete na kwa Mũkami mũciĩ igacokia ndoo. Rĩmwe Mũkami nĩ andĩkaga karatathi agakohanĩrĩria na ndoo akooria mũgũri wa iria amũneanĩre ngũnia ciigana ũna cia mbureni ona kana ndĩirĩ mirũ. Nake mwendia agacioherera ndigiri na igacokia mũciĩ.
Ũrĩa wakĩrĩ mũnene wa kũu Warubaga nĩ ũrĩa aikari aingĩ a kuo mageragia o mũndũ kũgĩa na kaũndũ ka mwanya makĩria gakonainie na ndigiri. Nĩkũrĩ ĩmwe yarutĩwo kwanagia o thutha wa ithaa o ithaa. Kaingĩ ĩyo nĩyo yarĩ gĩthimi gĩa thaa kĩa andũ me mũgũnda kana marĩ o njĩra-inĩ. Nĩ ũngĩaiguire andũ makĩũrania nĩ thaa ciigana, ũkaigua mũndũ agũcokeria atĩ ndigiri ya thaa mũgwanja no hĩndĩ yania. Ona rĩngĩ andũ makĩrĩa kĩrĩko meranage macenio thutha wa ndigiri ya thaa inya kana o inyanya kũringana na ũrĩa mabata matariĩ.
No icio ciothe itiakinyĩrĩte mawara na ũũgĩ wa ndigiri ya mũkũrinũ wetagwo Ithikieri. Ithikieri we aarĩ mũkũrĩma mũnyinyi, aarĩ na kamũgũnda ahandaga matharũ na karati. No ũrĩithi wake mũnene warĩ wa ndigiri. Nĩ tawe warĩ mwendia mũnene wa ndigiri mĩena ĩyo. Nĩ oĩkaine tondũ ndigiri ciake nĩ ciaroragwo wega na igetĩrwo betinarĩ ingĩarwarire. Ithikieri aarĩ na tenda ya gũkuwagĩra andũ mĩrigo na kumĩria bara, gũtaha maaĩ, gũkũwa ngũ, ona rĩngĩ gũteng’eria mũrũaru thibitarĩ. Tondũ bara ciarĩ thũku mũno mĩena ĩyo, ndigiri nĩcio ciakorawo ciĩ ambiuranici, kana kanyaga, nĩ ũrĩa ciahiũkaga iroretie mũrũarũ thibitarĩ. Ithikieri ũndũ atekaga no kũruta wĩra mũthenya wa thabatũ. We, na ndigiri ciake, na mũtumia wake Miriamu, na ciana cio ithano, Johana, Jakubu, Joramu, Jeremia na Maritha marokaga kanitha o gatene na makoha ndigiri kũu nja ya kanitha irĩangage kuo mũira wa gĩthomo kĩrĩkĩĩte mainũke.
Nĩ ũndũ wa mawĩra marĩa ndigiri icio ciarutaga, Ithikieri nĩ acibundithĩĩtie kũmenya ũrĩa ciagĩrĩirwo nĩ gwĩka ciagweterwo ciugo imwe. Ndigiri ingĩendirwo ĩkome ĩigĩrĩrwo mĩrigo yeragwo ‘Ndu!’. Nayo yaigua mwene oiga ũguo, ĩgaturia ndu, ĩkaigĩrĩrwo mĩrigo ihorerete. Mwene agacoka akamĩĩra ‘Ũkĩra!’ ĩkarugama na igũrũ na ndĩngĩkinyũkia ikinya ona rĩmwe itarĩ njathe. Rĩrĩa ĩkuĩte mĩrigo ikĩendwo ĩkũũre yeragwo ‘Njikũ thuria tũthiĩ!’. Igathuria na ĩkambĩrĩria rũgendo. Ona kũngĩahanire atĩa kana atĩa, kure kana gũtiure, gũkĩe kana gũtuke, gũtirĩ ũndũ ũngĩatũmire ndigiri icio cirũmĩrĩre watho ũngĩ.
No icio nĩ cia mĩrigo. Nĩhaarĩ na ndigiri ĩmwe ĩrĩa Ithikieri akuwagwo nĩyo. Rĩrĩa egũthiĩ kanitha-inĩ kana maruga-inĩ ma itũũra ona kana mabata mangĩ, nĩ amĩikaragĩra na ĩkamũtwara o kũrĩa guothe angĩendire gũthiĩ. Iyo nayo yabundithĩtio watho mwerũ……..
Thoma rũciũ rũngĩ ũigue ũrĩa gwathire.
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn